‘CGS’อัดงบดันส่วนแบ่งตลาด6% ยันโบรกฯไม่แตกแถวเปิดเสรีคุมอยู่
“คันทรี่ กรุ๊ป” อัดโปรโมชันการตลาด เป้าเพิ่มมาร์เก็ตแชร์ปีนี้ 6% คุยเปิดเสรีคอมมิชชันสมาคม บล.คุมอยู่
11 ก.พ. 2555

“คันทรี่ กรุ๊ป” อัดโปรโมชันการตลาด เป้าเพิ่มมาร์เก็ตแชร์ปีนี้ 6% คุยเปิดเสรีคอมมิชชันสมาคม บล.คุมอยู่ 
นายประสิทธิ์ ศรีสุวรรณ ประธานเจ้าหน้าที่บริหารและกรรมการผู้จัดการใหญ่ บริษัทหลักทรัพย์ (บล.) คันทรี่ กรุ๊ป (CGS) เปิดเผยว่า บริษัทเพิ่มงบการส่งเสริมการตลาดปีนี้เป็น 20 ล้านบาท ซึ่งเพิ่มขึ้นเท่าตัว เนื่องจากต้องการกระตุ้นบัญชีลูกค้าให้มีการซื้อขายสม่ำเสมอ โดยเดือน ม.ค.ที่ผ่านมามีบัญชีที่ซื้อขายสม่ำเสมอถึง 30% เทียบปี 2554 มีเพียง 2025% ของบัญชีทั้งหมด 5.5 หมื่นบัญชี และตั้งเป้าปีนี้จะเพิ่มจำนวนบัญชีลูกค้าอีก 20% 
“ขณะนี้หลายโบรกเกอร์หันมาเน้นการทำโปรโมชันและการตลาดมากขึ้น ทำให้บัญชีลูกค้ามีการเคลื่อนไหวมากขึ้น ขณะที่ลูกค้าก็สนใจโปรโมชัน แต่บางแห่งอาจแตกต่างกัน ซึ่งการจัดโปรโมชันดีกว่าการแข่งขันค่านายหน้าซื้อขาย (คอมมิชชัน)” นายประสิทธิ์ กล่าว
นายประสิทธิ์ กล่าวถึงการเปิดเสรีคอมมิชชัน 1 เดือนที่ผ่านมา ไม่มีความรุนแรง เนื่องจากสมาคมบริษัทหลักทรัพย์ควบคุมและดูแลการแข่งขันให้อยู่ในกรอบ สอดคล้องกับหลักการควบคุมกันเอง (SRO) โดยผู้บริหารมีการหารือกันเป็นประจำ หากสงสัยมีการลดคอมมิชชันในระดับที่ทำให้เกิดความเสียหายต่อระบบ 
ปัจจุบันคอมมิชชันของ CGS เฉลี่ยเท่ากับอุตสาหกรรมที่ 0.140.17% ของการซื้อขาย ซึ่งเป็นระดับที่รับได้ ไม่แตกต่างจากช่วงเปิดเสรีเมื่อ 10 ปีก่อน ซึ่งอยู่ที่ 0.15-0.16% 
CGS ตั้งเป้าส่วนแบ่งการตลาด (มาร์เก็ตแชร์) ปีนี้เพิ่มเป็น 6% จากปีก่อนมีมาร์เก็ตแชร์ 5% หรืออยู่ใน 5 อันดับแรกของอุตสาหกรรม 
“ผมเห็นด้วยกรณีที่นายกิตติรัตน์ ณ ระนอง รองนายกรัฐมนตรีและ รมว.คลัง มีนโยบายให้ยกเลิกการเปิดเสรี เพราะจริงๆ แล้วปัจจุบันต้องยอมรับว่ามีโบรกเกอร์เพียงครึ่งเดียวจากทั้งหมดที่มีความพร้อมกับการทำธุรกิจแบบเสรี และก็มีโบรกเกอร์อีกครึ่งที่ไม่มีความพร้อม ดังนั้นนโยบายยกเลิกการเปิดเสรีช่วยเปิดโอกาสให้โบรกเกอร์เล็กๆ ได้เตรียมความพร้อมก่อน” นายประสิทธิ์ กล่าว